Вучні 9 “А” класа 13 верасня 2018 года прынялі ўдзел у інтэлектуальнай гульні “Літаратурны рынг”, прысвечанай беларускім аўтарам і іх творам, а таксама народным святам і традыцыям. Вядучай мерапрыемства была Дзенісенка Крысціна. Спаборніцтва складалася з наступных тураў: “Размінка”, “Беларускія асветнікі”, “Свет нашых продкаў”, “Чароўная скрыня”, “Сем падказак”, “Літаратурны вернісаж”, “Веру – не веру”, “Супергульня”. У ходзе гэтага мерапрыемства падлеткі даведаліся пра цікавыя факты з жыцця і дзейнасці беларускіх асветнікаў, пісьменнікаў і паэтаў, пра той вялікі след, які пакінулі яны пасля сябе, прыгадалі, якія святы і абрады былі і ёсць у беларусаў. На дошцы былі змешчаны надрукаваныя народныя прыказкі, выказванні беларускіх аўтараў пра кнігу, розум. Мерапрыемства садзейнічала выхаванню ў вучняў пачуцця гонару за беларускую літаратуру і культуру, а таксама пачуццяў любові да роднай мовы і павагі да традыцый беларускага народа, спрыяла развіццю пазнавальнай актыўнасці вучняў, фарміраванню культуры зносін, выпрацоўвала здольнасць лагічна і хутка мысліць.